Kap. 160

Prop. 1 S Tillegg 2

(2014–2015)
Proposisjon til Stortinget (forslag til stortingsvedtak)

For budsjettåret 2015

Endring av Prop. 1 S (2014–2015) om statsbudsjettet 2015 under Utenriksdepartementet

Tilråding fra Utenriksdepartementet 31. oktober 2014, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

I Prop. 1 S (2014–2015) Utenriksdepartementet er det i bevilgningsforslaget under kap. 160 Sivilt samfunn og demokratiutvikling, post 70 Sivilt samfunn, inkludert midler til et tilskudd til INTOSAI Development Initiative (IDI) på 21,5 mill. kroner. Tilskuddet gjelder driften av sekretariatet til IDI. Til og med 2014 har utgiftene til Riksrevisjonens deltakelse i IDI vært bevilget på Utenriksdepartementets budsjett, og bidraget til arbeidet har vært regulert gjennom en tilskuddsavtale mellom Norad og INTOSAI/IDI.

I Prop. 1 S (2014–2015) Finansdepartementet er det foreslått at bevilgningen til deltakelse i IDI skal bevilges direkte til Riksrevisjonen. Det vises til nærmere omtale under kap. 51 Riksrevisjonen, (ny) post 75 Internasjonale organisasjoner og nettverk på side 49 i Prop. 1 S (2014–2015) Finansdepartementet.

2 Forslag

Ovennevnte innebærer at det i Prop. 1 S (2014–2015) er lagt opp til at utgiftene til arbeidet med IDI i 2015 bevilges på to poster i statsbudsjettet, og at utgiftene til formålet således er budsjettert to ganger. For å rette opp denne feilen fremmes det forslag om en bevilgning under kap. 160 Sivilt samfunn og demokratiutvikling, post 70 Sivilt samfunn på 1 788 mill. kroner. Dette er 21,5 mill. kroner mindre enn forslaget på posten i Prop. 1 S (2014–2015).

Det gjøres oppmerksom på at den foreslåtte bevilgningen til arbeidet med IDI på kap. 51, post 75 oppfyller kriteriene for å rapporteres som offisiell utviklingshjelp (ODA). I omtalen av samlet bistand for 2015 i Prop. 1 S (2014–2015) Utenriksdepartementet på 32 565 mill. kroner er bevilgningsforslaget på kap. 51, post 75 ikke medregnet. En reduksjon av bevilgningsforslaget på kap. 160, post 70 på 21,5 mill. kroner vil således ikke påvirke størrelsen på samlet bistand, slik den framgår av Prop. 1 S (2014–2015) Utenriksdepartementet.

Tilråding

Utenriksdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endring av Prop. 1 S (2014–2015) om statsbudsjettet 2015 under Utenriksdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endring av Prop. 1 S (2014–2015) om statsbudsjettet 2015 under Utenriksdepartementet i samsvar med et vedlagt forslag.

Forslag
til vedtak om endring av Prop. 1 S (2014–2015) om statsbudsjettet 2015 under Utenriksdepartementet

I

I statsbudsjettet for 2015 blir bevilget under følgende kapittel:

Utgifter:

Kap.

Post

Formål

Kroner

160

Sivilt samfunn og demokratiutvikling

70

Sivilt samfunn, kan overføres

1 788 000 000

mot tidligere foreslått kr 1 809 500 000